รู้จักธุรกิจน้ำประปา ในตลาดหลักทรัพย์
พอพูดถึงน้ำประปาในประเทศไทย คนส่วนใหญ่มักนึกถึง การประปานครหลวง หรือ การประปาส่วนภูมิภาค แต่รู้ไหมว่า ยังมีบริษัทเอกชนที่ทำธุรกิจน้ำประปาอีกแห่งหนึ่ง ซึ่งจดทะเบียนอยู่ในตลาดหลักทรัพย์ บริษัทนี้น่าสนใจอย่างไร ลงทุนแมนจะเล่าให้ฟัง
4 เม.ย. 2562

รู้จักธุรกิจน้ำประปา ในตลาดหลักทรัพย์ / โดย ลงทุนแมน
พอพูดถึงน้ำประปาในประเทศไทย
คนส่วนใหญ่มักนึกถึง
การประปานครหลวง หรือ การประปาส่วนภูมิภาค
แต่รู้ไหมว่า ยังมีบริษัทเอกชนที่ทำธุรกิจน้ำประปาอีกแห่งหนึ่ง
ซึ่งจดทะเบียนอยู่ในตลาดหลักทรัพย์
บริษัทนี้น่าสนใจอย่างไร ลงทุนแมนจะเล่าให้ฟัง
บริษัทเอกชนที่ทำธุรกิจน้ำประปาในตลาดหลักทรัพย์ที่ว่านั้นคือ บริษัท ทีทีดับบลิว จำกัด (มหาชน) หรือมีตัวย่อว่า TTW
TTW ก่อตั้งขึ้นเมื่อปี พ.ศ. 2543 ให้บริการน้ำประปาในพื้นที่ 5 อำเภอ 2 จังหวัด คือ
จังหวัดนครปฐม ได้แก่ อำเภอนครชัยศรี อำเภอสามพราน และอำเภอพุทธมณฑล
จังหวัดสมุทรสาคร ได้แก่ อำเภอกระทุ่มแบน และอำเภอเมือง
ซึ่งในอดีตนั้น พื้นที่เหล่านี้ถือเป็นพื้นที่ที่มีการใช้น้ำบาดาลจำนวนมาก จนก่อให้เกิดปัญหาแผ่นดินทรุด จึงทำให้บริษัทในฐานะภาคเอกชน ได้รับสัมปทานดำเนินธุรกิจน้ำประปาจากกระทรวงทรัพยากรธรรมชาติและสิ่งแวดล้อม
TTW ยังมีบริษัทลูกที่ทำธุรกิจน้ำประปาอีกแห่งชื่อว่า บริษัท ประปาปทุมธานี จำกัด ที่ TTW ถือหุ้นอยู่ 98% โดยให้บริการน้ำประปาในพื้นที่ปทุมธานี-รังสิต
ซึ่งทั้ง 2 บริษัทนี้มีกำลังการผลิตน้ำประปารวมกันมากถึง 1,028,000 ลูกบาศก์เมตรต่อวัน
ธุรกิจของกลุ่ม TTW จะเป็นลักษณะการทำสัญญาซื้อขายน้ำประปากับการประปาส่วนภูมิภาค และมีปริมาณรับซื้อขั้นต่ำซึ่งกำหนดไว้ในสัญญา
โดยน้ำประปาที่ถูกรับซื้อจากการประปาส่วนภูมิภาคจะนำไปขายให้แก่ลูกค้าต่อไป
ดังนั้น ลูกค้าของกลุ่ม TTW ก็คือการประปาส่วนภูมิภาค ไม่ใช่ลูกค้ารายย่อย หรือพูดอีกอย่างก็คือ น้ำประปาที่กลุ่ม TTW ขายนั้นเป็นการขายส่ง ไม่ใช่การขายปลีกนั่นเอง
ทั้งนี้ พื้นที่ให้บริการดังกล่าวนับเป็นพื้นที่ที่มีโรงงานอุตสาหกรรม และมีประชากรอาศัยอยู่มาก เนื่องจากอยู่ไม่ห่างจากกรุงเทพฯ จึงทำให้ความต้องการน้ำประปาเพิ่มขึ้นอย่างต่อเนื่อง
จำนวนประชากรในพื้นที่ให้บริการของกลุ่มบริษัท
ปี 2551
ประชากรในนครปฐมและสมุทรสาคร 1.32 ล้านคน
ประชากรในปทุมธานี-รังสิต 0.93 ล้านคน
ปี 2561
ประชากรในนครปฐมและสมุทรสาคร 1.49 ล้านคน
ประชากรในปทุมธานี-รังสิต 1.16 ล้านคน
สถิติปริมาณการจ่ายน้ำประปาของกลุ่มบริษัท
ปี 2560 ปริมาณการจ่ายน้ำเฉลี่ย 771,779 ลูกบาศก์เมตรต่อวัน
ปี 2561 ปริมาณการจ่ายน้ำเฉลี่ย 833,437 ลูกบาศก์เมตรต่อวัน
รายได้และกำไรของบริษัท ทีทีดับบลิว จำกัด (มหาชน)
ปี 2560 รายได้ 5,788 ล้านบาท กำไร 2,663 ล้านบาท
ปี 2561 รายได้ 6,100 ล้านบาท กำไร 2,842 ล้านบาท
ปัจจุบัน 90% ของรายได้ของบริษัท มาจากธุรกิจน้ำประปา
อีก 10% มาจากธุรกิจอื่น เช่น
การบริหารจัดการน้ำเสียในนิคมอุตสาหกรรม
รวมทั้งการลงทุนในธุรกิจพลังงานไฟฟ้าโดยผ่านการถือหุ้นในบริษัทอื่น
ปิดท้ายด้วยข้อมูลที่น่าสนใจ..
หลายคนอาจจะคิดว่าในประเทศไทยนั้น น้ำประปาที่พวกเราใช้กันส่วนใหญ่มาจากการประปานครหลวง และการประปาส่วนภูมิภาค แต่คำตอบที่ได้ อาจทำให้เราตกใจ
เพราะในความเป็นจริง ผู้ให้บริการน้ำประปารายใหญ่ที่สุดคือ กรมส่งเสริมการปกครองส่วนท้องถิ่น ซึ่งครองส่วนแบ่งถึง 58% ของการให้บริการน้ำประปาทั้งหมด
รองลงมาคือ การประปาส่วนภูมิภาค 16% การประปานครหลวง 9% ที่เหลือมาจากแหล่งน้ำบาดาล 17%
ทั้งนี้ต้องขอหมายเหตุว่า บทความนี้ไม่ได้ชี้นำให้ซื้อหุ้นนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน
----------------------
รู้ไหม บริษัท ช.การช่าง ถือหุ้น TTW อยู่ด้วย อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-Provincial Waterworks Authority Annual Report 2017 
-TTW Annual Registration Form (56-1)
-TTW Annual Report (56-2)
-TTW Investor Meeting Presentation / Q4’2018 & 2018